La Fundació de la CV de Patrimoni Industrial llança per primera vegada una variada agenda d’activitats amb motiu del Dia dels Museus
03 de maig 2019

La Fundació de la Comunitat Valenciana de Patrimoni Industrial i Memòria Obrera del Port de Sagunt ha preparat per primera vegada una variada agenda d’activitats per commemorar el Dia Internacional dels Museus, que se celebra tots els anys el 18 de maig. El Forn Alt nº 2 acollirà totes les activitats des del dilluns 13 fins el divendres 17 de maig en horari de vesprada, a partir de les 18.30 hores, i hi estaran obertes a tot el públic de manera gratuïta.

  

El dilluns 13 de maig donarà començament la setmana d’activitats amb la conferència “Re-presentar el passat industrial. Algunes propostes museogràfiques” impartida per Adrià Besó, conservador de Patrimoni Cultural de la Universitat de València i doctor en Història de l’Art i docent en esta universitat. Serà el dimarts, 14 de maig, quan tindrà lloc el segon taller del projecte _Designscapes_ sobre art públic amb el tema “El residual i els llocs de l’art” que impartirà José Luis Clemente, professor titular del departament de Comunicació Audiovisual, Documentació i Història de l’Art de l’Escola Universitària  i que impartix docència en la titulació de Belles Arts.

  

El dimecres 15 de maig s’ha preparat junt amb la Filmoteca Valenciana de l’Institut Valencià de Cultura una mostra de visionat de pel·lícules recuperades i conservades per l’IVAC davall el nom “Imatges per a rescatar”. Hi haurà acompanyament musical en directe de la mà del reconegut compositor i concertista Arcadi Valiente. El dijous 16 de maig es presentarà al públic l’última obra de poemes de Dolores Estal denominada _Episodis quotidians_ basada en les seues pròpies vivències al Port de Sagunt.

  

El públic infantil podrà disfrutar, el divendres 17 de maig, d’un taller de diorames del paisatge industrial del Port de Sagunt de la mà d’ARAE Patrimoni per a xiquets/es. Per a poder participar-hi es requerix d’inscripció prèvia a través del correu fcvsagunto@gmail.com o a través d’[Eventbrite](http://www.eventbrite.es/).

  

Les activitats en commemoració del Dia Internacional dels Museus finalitzaran el divendres 17 i el dissabte 18 de maig amb unes jornades de portes obertes per visitar el Forn Alt nº 2. L’horari serà el divendres de 17 a 18.30 hores i el dissabte de 10 a 13.30 hores.

  

  

![](/media/1cyn5epu/94_c_diamuseospatrimonio.jpg)  
  

**El Museu Industrial com a objectiu de la Fundació**  

![](/media/byypbwz0/94_horno_alto.jpg)  

La Fundació de la Comunitat Valenciana de Patrimoni Industrial i Memòria Obrera del Port de Sagunt té com a una de les seues comeses principals l'obertura d'un Museu Industrial i de la Memòria Obrera que concentre tot el coneixement sobre els esdeveniments produïts al Port de Sagunt que van determinar la creació d'una “_Company Town_”. 

  

L'entitat que dona cobertura i aglutina tots els esdeveniments programats mundialment és l’ICOM (_International Council of Museums_), davall el paraigua del qual la Fundació comptarà amb altres entitats i projectes en col·laboració per tal d’oferir una variada agenda d'activitats, com el projecte _Designscapes_ finançat amb fons europeus del programa H2020 del qual participa la Fundació, la Generalitat Valenciana a través del Institut Valencià de Cultura i l’Ajuntament de Sagunt.

  

*   [](http://www.facebook.com/sharer.php?u=https://aytosagunto.es/va/actualitat/la-fundacio-de-la-cv-de-patrimoni-industrial-llanca-per-primera-vegada-una-variada-agenda-d-activitats-amb-motiu-del-dia-dels-museus/ "Facebook")
*   [](http://twitter.com/share?url=https://aytosagunto.es/va/actualitat/la-fundacio-de-la-cv-de-patrimoni-industrial-llanca-per-primera-vegada-una-variada-agenda-d-activitats-amb-motiu-del-dia-dels-museus/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-fundacio-de-la-cv-de-patrimoni-industrial-llanca-per-primera-vegada-una-variada-agenda-d-activitats-amb-motiu-del-dia-dels-museus/ "Linked In")
*   [](mailto:?body=https://aytosagunto.es/va/actualitat/la-fundacio-de-la-cv-de-patrimoni-industrial-llanca-per-primera-vegada-una-variada-agenda-d-activitats-amb-motiu-del-dia-dels-museus/)